# BRICS

– liikmesriigid

     – partnerriigid 1. jaanuaril 2025

     – kandidaatriigid
**BRICS** (viit riiki – Brasiiliat, Venemaad, Indiat, Hiinat ja Lõuna-Aafrika Vabariiki – tähistav akronüüm, mis põhineb nende riikide ingliskeelsetel nimedel (*Brazil, Russia, India, China, South Africa*)) on kümmet riiki ühendav majandusorganisatsioon. Kuni 2010. aastani kasutati lühendit BRIC, mis tähistas Brasiiliat, Venemaad, Indiat ja Hiinat, pärast seda lisati Lõuna-Aafrika Vabariiki tähistav S-täht.

2023. aasta augustis, 15. BRICS-i tippkohtumisel teatas Lõuna-Aafrika Vabariigi president Cyril Ramaphosa, et Argentina, Egiptus, Etioopia, Iraan, Saudi Araabia ja Araabia Ühendemiraadid on kutsutud blokiga ühinema. Argentina lükkas kutse tagasi ja Saudi Araabia loobus samuti ühinemisest. Ülejäänud nelja kutsutu täisliikmelisus jõustus 1. jaanuaril 2024. 2025. aastal liitus BRICS'ga Indoneesia.

16. BRICS-i tippkohtumisel 2024. aastal Kaasanis loodi kategooria 'BRICS-i partnerriik'. Esimesed partnerriigid olid Valgevene, Boliivia, Kuuba, Kasahstan, Malaisia, Tai, Uganda ja Usbekistan. Jaanuaris 2025 sai Nigeeriast üheksas BRICS-i partnerriik.

## Ajalugu

Tähise BRICS (algselt BRIC) võttis kasutusele India päritolu Ameerika Ühendriikide majandusteadlane Roopa Purushothaman, kelle mõtted avaldati 30. novembril 2001 investeerimispanga Goldman Sachsi varahalduse esimehe Jim O'Neilli aruandes "Maailm vajab parema majandusega BRIC-riike" ("The World Needs Better Economic BRICs"). Aruandes väideti, et Brasiilia, Venemaa, India ja Hiina majandused kasvavad lähiaastatel kiiremini kui G7 riikide majandused. 1. oktoobril 2003 avaldasid Goldman Sachsi analüütikud Dominic Wilson ja Roopa Purushothaman aruande "Unistades BRIC-riikidega: tee 2050. aastani" ("Dreaming With BRICs: The Path to 2050") väites, et 2050. aastal on BRIC-riikide majandus suurem kui senise kuue juhtiva tööstusriigi oma.

2006. aasta septembris toimus New Yorgis ÜRO Peaassamblee põhidebati raames esimene nelja riigi välisministrite kohtumine (selliseid kohtumisi hakati pidama igal aastal). Riigipead kohtusid esimest korda 16. juunil 2009 Jekaterinburgis. Tippkohtumine lõppes Venemaa presidendi Dmitri Medvedevi lühikese avalduse ja kommünikeega, mis nõudis arengumaadele rahvusvahelistes finantsasutustes ja ÜRO-s rohkem võimu.

2010. aastal alustas Lõuna-Aafrika Vabariik BRIC-iga liitumisläbirääkimisi, 24. detsembril 2010 kutsus tollane eesistujariik Hiina teda ametlikult liituma. Kolmandal tippkohtumisel 13.–14. aprillil 2011 Hiina kuurortlinnas Sanyas võeti Lõuna-Aafrika Vabariik ametlikult liikmeks. BRIC nimetati ümber BRICS-iks (S tähistab Lõuna-Aafrika Vabariiki).

Kokku oli 2021. aasta seisuga peetud 13 tippkohtumist (viimane toimus septembris 2021 New Delhis). 2022. aasta juunis toimus tippkohtumine Hiinas.

2011. aastal asutati BRICS-i foorum, sõltumatu rahvusvaheline organisatsioon, mis edendab BRICS-riikide vahel kaubanduslikku, poliitilist ja kultuurilist koostööd. 2013. aasta märtsi lõpus leppisid liikmesriigid Lõuna-Aafrika Vabariigis Durbanis viiendal BRICS-i tippkohtumisel kokku, et luuakse ülemaailmne finantsasutus, mille eesmärk on luua rahandusasjades arengumaadele alternatiiv. 2013. aasta septembris Peterburis toimunud BRICS-i juhtide kohtumisel eraldas Hiina loodavale arengupangale 41 miljardit dollarit; Brasiilia, India ja Venemaa igaüks 18 miljardit dollarit ja Lõuna-Aafrika Vabariik viis miljardit dollarit.

## Viited